## Odluka o obliku, minimalnom obujmu i sadržaju revizije i izvješća o obavljenoj reviziji banaka

### NN 64/1999 (23.6.1999.), Odluka o obliku, minimalnom obujmu i sadržaju revizije i izvješća o obavljenoj reviziji banaka

# HRVATSKA NARODNA BANKA

Na temelju članka 67. stavka 1. točke 21. Zakona
o Hrvatskoj narodnoj banci (»Narodne novine« br. 35/95,
pročišćeni tekst) i članka 59. Zakona
o bankama »Narodne novine« br. 161/98) Savjet Hrvatske
narodne banke na sjednici održanoj 16. lipnja 1999. godine,
donio je

## ODLUKU

### O OBLIKU, MINIMALNOM OBUJMU I SADRŽAJU REVIZIJE I IZVJEŠĆA O OBAVLJENOJ REVIZIJI BANAKA

OPĆE ODREDBE

I.

Ovom Odlukom propisuje se oblik, minimalni obujam i sadržaj
revizije i izvješća o obavljenoj reviziji banaka.

Pod revizijom u smislu prethodnog stavka podrazumijeva se:

1) Revidiranje temeljnih financijskih izvješća, koja
banka sastavlja sukladno Zakonu o računovodstvu i Međunarodnim
računovodstvenim standardima, a koja su namijenjena vanjskim
korisnicima, uključujući i Hrvatsku narodnu banku
(u daljnjem tekstu temeljna financijska izvješća).

2) Provjeravanje posebnih financijskih izvješća koja
banka izrađuje sukladno podzakonskim aktima Hrvatske narodne
banke (u daljnjem tekstu posebna financijska izvješća).

3) Ocjenjivanje organizacije i učinkovitosti poslovnih
funkcija, te kvalitete općih akata banke i njihove primjene
(u daljnjem tekstu ostale informacije).

II.

Banka je dužna najkasnije do 31. srpnja svake godine pisano
obavijestiti Hrvatsku narodnu banku o izboru revizorske tvrtke
kojoj je povjerila obavljanje revizije za tekuću godinu.

Revizorska tvrtka (u daljnjem tekstu revizor) je dužna, za
svaku banku koja joj je povjerila obavljanje revizije, do 30.
rujna tekuće godine dostaviti Hrvatskoj narodnoj banci plan
revizije za tu godinu, iz kojeg su vidljiva područja planirane
revizije i predviđeno vrijeme obavljanja revizije.

III.

Ukoliko Hrvatska narodna banka utvrdi da mišljenje, odnosno
ocjena revizora o financijskim izvješćima iz točke
I. ove Odluke (stavak 2. pod 1 i 2) nisu utemeljeni na stvarnim
i objektivnim činjenicama o financijskom položaju
banke, ili da nisu međusobno usklađena, Hrvatska narodna
banka može na temelju odredaba članka 55. stavak 3.
Zakona o bankama odbiti godišnje izvješće i/ili
posebna izvješća za potrebe HNB i zatražiti od
banke da imenuje drugu revizorsku tvrtku, koja će obaviti
reviziju i ocjenu financijskih izvještaja i sastaviti novo
izvješće o obavljenoj reviziji.

Polazeći od konkretnih okolnosti u svakom pojedinom slučaju,
Hrvatska narodna banka će aktom o odbijanju izvješća
ili drugim odgovarajućim aktom utvrditi rok za dostavu novog
izvješća o reviziji.

REVIZIJA TEMELJNIH FINANCIJSKIH IZVJEŠĆA

IV.

Pod temeljnim financijskim izvješćima koji su predmet
revizije podrazumijevaju se izvješća sastavljena sukladno
Zakonu o računovodstvu, odnosno Međunarodnim računovodstvenim
standardima, i to:

1) Račun dobiti i gubitka

2) Bilanca

3) Izvješće o svim promjenama glavnice

4) Izvješće o novčanom tijeku

5) Bilješke uz financijska izvješća.

V.

Revizija temeljnih financijskih izvješća iz točke
IV. ove Odluke obavlja se u skladu sa Zakonom o reviziji i Međunarodnim
revizijskim standardima.

Revizija temeljnih financijskih izvješća obuhvaća
ispitivanje podataka i metoda koje su primijenjene pri sastavljanju
istih, na temelju čega revizor daje stručno mišljenje
o realnosti i objektivnosti stanja imovine, obveza, kapitala,
novčanog tijeka i rezultata poslovanja, što su iskazani
u temeljnim financijskim izvješćima banke.

Prilikom planiranja i provođenja revizije temeljnih financijskih
izvješća, revizor samostalno (sukladno pravilima struke)
odlučuje o opsegu obuhvata pregleda pojedinačnih
dokumenata i ispitivanja pojedinačnih poslovnih događaja,
kako bi na temelju toga mogao dati pouzdano revizorsko mišljenje
o realnosti i objektivnosti temeljnih financijskih izvješća
koji su predmet revizije.

VI.

Nakon provedene revizije, revizor sastavlja izvješće
o obavljenoj reviziji temeljnih financijskih izvješća
sukladno odredbama Zakona o reviziji i preko uprave banke dostavlja
ga dioničarima, odnosno glavnoj skupštini banke.

Revidirana temeljna financijska izvješća, sastavljena
sukladno Zakonu o računovodstvu i Međunarodnim računovodstvenim
standardima, s mišljenjem revizora, uprava banke dostavlja
na usvajanje glavnoj skupštini banke, kao sastavni dio godišnjeg
izvješća koje je namijenjeno vanjskim korisnicima.

Revidirana financijska izvješća iz prethodnog stavka
moraju biti potpisana od strane uprave banke.

VII.

Godišnje izvješće iz točke VI. ove Odluke
nakon što ga prethodno usvojni glavna skupština banke,
a najkasnije u roku šest mjeseci po isteku izvještajnog
razdoblja, banka je dužna dostaviti Hrvatskoj narodnoj banci.

PROVJERA POSEBNIH FINANCIJSKIH IZVJEŠ&AELIGA

VIII.

Pod posebnim financijskim izvješćima koja su predmet
provjeravanja i ocjenjivanja podrazumijevaju se posebna izvješća
sa stanjem na kraju poslovne godine, koja banka izrađuje sukladno
podzakonskim aktima Hrvatske narodne banke, i to:

1) Izloženost kreditnom riziku (Obrazac - IKR, objavljen
u »Narodnim novinama« br. 36/99 kao sastavni dio Upute
za jedinstvenu primjenu Odluke o raspoređivanju plasmana i
izvanbilančnih rizičnih stavki i izloženosti
banke)

2) Raspoređivanje plasmana i izvanbilančnih rizičnih
stavki (Obrazac - R, objavljen u »Narodnim novinama«
br. 36/99 kao sastavni dio Upute za jedinstvenu primjenu Odluke
o raspoređivanju plasmana i izvanbilančnih rizičnih
stavki i izloženosti banke)

3) Velika izloženost banke (Obrazac - VIB, objavljen u »Narodnim
novinama« br. 36/99 kao sastavni dio Upute za jedinstvenu
primjenu Odluke o raspoređivanju plasmana i izvanbilančnih
rizičnih stavki i izloženosti banke)

4) Izloženost banke prema dioničarima s više
od tri posto dionica (Obrazac - DIB, objavljen u »Narodnim
novinama« br. 36/99 kao sastavni dio Upute za jedinstvenu
primjenu Odluke o raspoređivanju plasmana i izvanbilančnih
rizičnih stavki i izloženosti banke)

5) Izloženost banke prema osobama u posebnom odnosu prema
banci (Obrazac - POB, objavljen u »Narodnim novinama«
br. 36/99 kao sastavni dio Upute za jedinstvenu primjenu Odluke
o raspoređivanju plasmana i izvanbilančnih rizičnih
stavki i izloženosti banke)

6) Posebne rezerve (Obrazac - PR, objavljen u »Narodnim novinama«
br. 36/99 kao sastavni dio Upute za jedinstvenu primjenu Odluke
o visini i načinu formiranja posebnih rezervi za osiguranje
od potencijalnih gubitaka banke)

7) Ulaganja u materijalnu imovinu (Obrazac - MI, objavljen u »Narodnim
novinama« br. 38/99 kao sastavni dio Odluke o ograničenju
ulaganja banke u materijalnu imovinu i vlasničke uloge)

8) Vlasnički ulozi u trgovačkim društvima (Obrazac
- VU, objavljen u »Narodnim novinama« br. 38/99 kao
sastavni dio Odluke o ograničenju ulaganja banke u materijalnu
imovinu i vlasničke uloge)

9) Jamstveni kapital (Obrazac - JAK, objavljen u »Narodnim
novinama« br. 36/99 kao sastavni dio Upute za jedinstvenu
primjenu Odluke o načinu izračunavanja kapitala
banke)

10) Ponderirana aktiva (Obrazac - PA, objavljen u »Narodnim
novinama« br. 36/99 kao sastavni dio Upute za jedinstvenu
primjenu Odluke o načinu izračunavanja adekvatnosti
kapitala i ponderirane aktive banke)

11) Adekvatnost kapitala (Obrazac - AK, objavljen u »Narodnim
novinama« br. 36/99 kao sastavni dio Upute za jedinstvenu
primjenu Odluke o načinu izračunavanja adekvatnosti
kapitala i ponderirane aktive banke)

12) Dospjela nenaplaćena potraživanja (Obrazac BS/DNP,
objavljen u »Narodnim novinama« br. 57/99)

13) Izvanbilančne stavke (Obrazac BS/IBS, objavljen u »Narodnim
novinama« br. 57/99)

14) Bilanca stanja (Obrazac BS, objavljen u »Narodnim novinama«
br. 57/99)

15) Račun dobiti i gubitka (Obrazac RDG, objavljen u »Narodnim
novinama« br. 57/99).

IX.

Ispitivanju i ocjenjivanju podliježu sva izvješća
iz točke VIII. ove Odluke koja su izrađena na nekonsolidiranoj
osnovi. Osim toga, ispitivanju i ocjenjivanju podliježu i
sljedeća izvješća iz točke VIII. ove Odluke
koja su izrađena na konsolidiranoj osnovi, i to:

Raspoređivanje plasmana i izvanbilančnih rizičnih
stavki (Obrazac - R)

Jamstveni kapital (Obrazac - JAK)

Ponderirana aktiva (Obrazac - PA)

Adekvatnost kapitala (Obrazac - AK)

Izvanbilančne stavke (Obrazac BS/IBS)

Bilanca stanja (Obrazac BS)

Račun dobiti i gubitka (Obrazac RDG).

U slučaju da grupu, pored banaka i stambenih štedionica,
čine i druga trgovačka društva, konsolidirana
izvješća iz ove točke sastavljaju se samo za
banke i stambene štedionice.

X.

Ocjenjivanje posebnih financijskih izvješća iz točke
VIII. ove Odluke uključuje ispitivanje:

a) da li su izvješća sastavljena sukladno odlukama
i uputama Hrvatske narodne banke, kojima je propisan način
njihovog sastavljanja (računska točnost izvješća),

b) da li su izvješća na ključnim podudarnim
pozicijama usklađena s temeljnim financijskim izvješćima
iz točke IV. ove Odluke (npr. ukupni plasmani, suma bilance,
ukupni prihodi, ukupni troškovi, dobit/gubitak i slično).

Iznimno od odredaba stavka 1. ove točke, ocjena:

Izvješća o izloženosti kreditnom riziku (Obrazac
- IKR),

Izvješća o raspoređivanju plasmana i izvanbilančnih
rizičnih stavki (Obrazac - R),

Izvješća o jamstvenom kapitalu (Obrazac - JAK)

uključuje osim računske točnosti još
i ispitivanje realnosti i objektivnosti ovih izvješća.

XI.

U cilju donošenja pouzdane ocjene o realnosti i objektivnosti
izvješća o izloženosti kreditnom riziku (Obrazac
- IKR), izvješća o raspoređivanju plasmana i izvanbilančnih
rizičnih stavki (Obrazac - R) i izvješća o jamstvenom
kapitalu (Obrazac - JAK), revizor je dužan svoju ocjenu temeljiti
na ispitivanju uzorka koji obuhvaća najmanje 60% od iznosa
ukupnih plasmana i izvanbilančnih rizičnih stavki,
te 60% ukupnog povećanja, odnosno ukupnog smanjenja jamstvenog
kapitala tijekom izvještajnog razdoblja.

Uzorak iz prethodnog stavka mora biti određen na reprezentativnoj
osnovi, kako bi se na temelju rezultata ispitivanja izabranog
uzorka sa zadovoljavajućim stupnjem pouzdanosti mogla donijeti
ocjena o realnosti i objektivnosti izvješća.

XII.

Nakon obavljenog ispitivanja posebnih financijskih izvješća
koja banka izrađuje sukladno podzakonskim aktima Hrvatske
narodne banke (izvješća iz točke VIII. ove Odluke),
revizor daje pisano izvješće u kojem iznosi ocjenu
izvješća koja su bila predmet ispitivanja.

U izvješću iz prethodnog stavka revizor na odgovarajući
način navodi (specificira) financijska izvješća
na koja se ocjena odnosi, s tim da u istom izvješću
daje posebnu ocjenu:

a) izvješća iz točke VIII. stavka 1 pod 1, 2.
i 9. ove Odluke (obrasci: IKR, R, JAK)

b) ostalih posebnih izvješća iz točke VIII.
ove Odluke.

Ocjena izvješća iz stavka 2 pod (a) ove točke
izražava se izjavom: da su izvješća sastavljena
sukladno odlukama i uputama Hrvatske narodne banke i da su realna
i objektivna.

Ocjena izvješća iz stavka 2 pod (b) ove točke
izražava se izjavom: da su izvješća sastavljena
sukladno odlukama i uputama Hrvatske narodne banke i da su računski
ispravna.

Ukoliko na temelju rezultata ispitivanja posebnih financijskih
izvješća revizor ne može dati ocjenu u smislu
stavka 3 i 4 ove točke, tada je dužan za svako pojedino
izvješće za koje je uskratio pozitivnu ocjenu dati
odgovarajući komentar, u kojem se navode uočeni nedostaci
pojedinog izvješća.

Izvješće/ocjenu iz ove točke, revizor dostavlja
upravi banke.

XIII.

Posebna financijska izvješća sastavljena sukladno podzakonskim
aktima Hrvatske narodne banke, zajedno s izvješćem/ocjenom
revizora za ta izvješća, uprava banke prilaže
revidiranom godišnjem izvješću iz točke
VII. ove Odluke, te ih zajedno najkasnije u roku šest mjeseci
po isteku izvještajne godine dostavlja Hrvatskoj narodnoj
banci.

Posebna financijska izvješća moraju biti na odgovarajući
način potpisana od strane uprave banke (pojedinačno
ili njihova specifikacija).

OSTALE INFORMACIJE

XIV.

Pod ostalim informacijama u smislu ove Odluke podrazumijevaju
se informacije revizora koje se odnose na organiziranost i učinkovitost
poslovnih funkcija, kvalitetu općih akata banke iz članka
76. Zakona o bankama i uspješnost njihove primjene, a osobito:

a) organizaciju i učinkovitost unutarnje kontrole, unutarnje
revizije i unutarnje procjene i mjerenja svih rizika kojima je
banka u poslovanju izložena (kao što je npr. kreditni
rizik, rizik u odnosu na povezane osobe, rizik trgovanja vrijednosnim
papirima, rizik likvidnosti, kamatni rizik, tečajni rizik),

b) kvalitetu općeg akta kojim se uređuje vođenje
kreditne politike i njegove primjene, uključujući
i ocjenu primjene Upute HNB o vođenju kreditnih spisa,

c) kvalitetu općeg akta kojim se uređuje upravljanje
aktivom i pasivom i njegove primjene,

d) organizaciju i pouzdanost informacijskog sustava i njegove
usklađenosti s poslovnim ciljevima, zaštitu podataka
i sustava kontrola.

XV.

Rezultate razmatranja organiziranosti i učinkovitosti poslovnih
funkcija, kvalitete općih akata banke i njihove primjene
(ostale informacije), revizor priopćava u pisanom obliku
izravno Hrvatskoj narodnoj banci, s tim da istu informaciju dostavlja
i upravi banke.

Za svaki predmet promatranja, kod kojeg su uočeni značajniji
nedostaci koji ukazuju na ponašanje suprotno sigurnom i stabilnom
bankovnom poslovanju, revizor daje specifikaciju nedostataka i
sažeto obrazloženje.

XVI.

Informacije iz točke XV. ove Odluke revizor dostavlja Hrvatskoj
narodnoj banci jedanput godišnje, i to u razdoblju od 1.
siječnja do 30. lipnja tekuće godine, za prethodnu
godinu.

PRIJELAZNE I ZAVRŠNE ODREDBE

XVII.

Ova Odluka odgovarajuće se primjenjuje na reviziju poslovanja
stambenih štedionica osnovanih prema Zakonu o stambenoj štednji
i državnom poticanju stambene štednje. U prijelaznom
razdoblju do 31. prosinca 2001. godine, propisanim člankom
119. Zakona o bankama (»Narodne novine«, broj 161/98),
ova Odluka se primjenjuje i na reviziju poslovanja štedionica
upisanih u sudski registar prije stupanja na snagu Zakona o bankama,
tj. prije 26. prosinca 1998. godine.

XVIII.

Ova Odluka stupa na snagu danom objave u »Narodnim novinama«,
a primjenjuje se prvi put na reviziju financijskih izvještaja
banaka za 1999. godinu.

Danom stupanja na snagu ove Odluke, odnosno početkom njezine
primjene, prestaje važiti Odluka o opsegu, obliku i sadržaju
programa revizije i izvještaja o reviziji banaka i štedionica
(»Narodne novine«, broj 93/98 i 160/98).

O.br. 513/99
Zagreb, 16. lipnja 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 64/1999-1181